Yu Guo Huai shu

The Yu Guo Huai shu 與郭淮書 (Letter to Guo Huai) was a letter written by Wen Qin 文欽 and sent to Guo Huai 郭淮.

Book of Wei 28 - Biography of Guanqiu Jian
欽《與郭淮書》曰：「大將軍昭伯與太傅俱受顧命，登牀把臂，託付天下，此遠近所知. 後以勢利，乃絕其祀，及其親黨，皆一時之俊，可為痛心，柰何柰何！公侯恃與大司馬公恩親分著，義貫金石，當此之時，想益毒痛，有不可堪也. 王太尉嫌其專朝，潛欲舉兵，事竟不捷，復受誅夷，害及楚王，想甚追恨. 太傅旣亡，然其子師繼承父業，肆其虐暴，日月滋甚，放主殺后，殘戮忠良，包藏禍心，遂至篡弒. 此可忍也，孰不可忍？欽以名義大故，事君有節，忿憤內發，忘寢與食，無所吝顧也. 會毌丘子邦自與父書，騰說公侯，盡事主之義，欲奮白髮，同符太公，惟須東問，影響相應，聞問之日，能不慷慨！是以不顧妻孥之痛，即與毌丘鎮東舉義兵三萬餘人，西趨京師，欲扶持王室，埽除姦逆，企踵西望，不得聲問，魯望高子，不足喻急. 夫當仁不讓，況救君之難，度道遠艱，故不果期要耳. 然同舟共濟，安危勢同，禍痛已連，非言飾所解，自公侯所明也. 共事曹氏，積信魏朝，行道之人，皆所知見. 然在朝之士，冒利偷生，烈士所恥，公侯所賤，賈豎所不忍為也，況當塗之士邪？軍屯住項，小人以閏月十六日別進兵，就於樂嘉城討師，師之徒衆尋時崩潰，其所斬截，不復訾原，但當長驅徑至京師，而流言先至，毌丘不復詳之，更謂小人為誤，諸軍便尔瓦解. 毌丘還走，追尋釋解，無所及. 小人還項，復遇王基等十二軍，追尋毌丘，進兵討之，即時克破，所向全勝，要那後無繼何？孤軍梁昌，進退失所，還據壽春，壽春復走，狼狽躓閡，無復他計，惟當歸命大吳，借兵乞食，繼踵伍員耳. 不若僕隷，如何快心，復君之讎，永使曹氏少享血食，此亦大國之所祐念也. 想公侯不使程嬰、杵臼擅名於前代，而使大魏獨無鷹揚之士與？今大吳敦崇大義，深見愍悼. 然僕於國大分連接，遠同一勢，曰欲俱舉，瓜分中國，不願偏取以為己有. 公侯必欲共忍帥胷懷，宜廣大勢，恐秦川之卒不可孤舉. 今者之計，宜屈己伸人，託命歸漢，東西俱舉尔，乃可克定師黨耳. 深思鄙言，若愚計可從，宜使漢軍克制期要，使六合校考，與周、召同封，以託付兒孫. 此亦非小事也，大丈夫寧處其落落，是以遠逞忠心，時望嘉應. 」時郭淮已卒，欽未知，故有此書. 世語曰：毌丘儉之誅，黨與七百餘人，傳侍御史杜友治獄，惟舉首事十人，餘皆奏散. 友字季子，東郡人，仕晉兾州刺史、河南尹. 子默，字世玄，歷吏部郎，衞尉.  